YSTÄVÄTOIMINTA – opas ulkomaalaisen opiskelijan ystävälle

# OPAS YSTÄVILLE

Kiitos sinulle, että ryhdyit ystäväksi ulkomaalaiselle opiskelijalle!

Kansainvälisen opiskelijan ystävänä toimiminen on oiva matalan kynnyksen kansainvälinen tuulahdus niin paikallisille opiskelijoille, perheille kuin vaikkapa ystävyksille. Ystävätoiminta mahdollistaa vapaamuotoisen ja yksilöllisen tavan harjoitella yhdessä opiskelijan kanssa vieraan kielen puhumista ja toistenne kulttuuriin tutustumista.

Ulkomaalainen opiskelija on aloittanut hiljattain opintonsa, kun saat hänet ystäväksi. Hän on parhaillaan luomassa verkostoaan yhteisössämme. Ensimmäiset kontaktit opiskelija muodostaa luonnollisesti toisiin paikkakunnalle saapuneisiin kansainvälisiin opiskelijoihin. Olisikin tärkeää, että aloittaisitte tapaamiset heti ohjelman alettua, että opiskelija saa myös paikallisen ulottuvuuden asettuessaan Rovaniemelle. Osa opiskelijoista voi myös haluta oppia suomen kieltä. Olettekin heille ikkuna paikallisen elämän tapaan.

Vapaamuotoisuus ja vastavuoroisuus ovat ystävätoiminnan kaksi peruspilaria.

Tarkoituksena ei ole järjestää ohjattua toimintaa, vaan opiskelijan ja ystävän

omat mielenkiinnon kohteet ja ajalliset resurssit määrittävät tapauskohtaisesti

ystävätoiminnan laajuuden ja keston.

## Kuka voi alkaa ystäväksi ulkomaalaiselle?

Ystävätoimintaan sopivat perheet, henkilöt tai ystävykset, jotka ovat valmiita ottamaan ulkomaalaisen opiskelijan silloin tällöin mukaan tavallisiin arkipäivän askareisiin ja pitämään

yhteyttä kansainväliseen ystäväänsä omien voimavarojen sekä kiinnostuksen

mukaan. Paikallisena ystävänä toimiminen ei edellytä muuta kuin avointa mieltä ja kiinnostusta muita kulttuureita kohtaan.

## Miksi alkaisin ystäväksi ulkomaalaiselle?

* Vahvistat paikallista kulttuuria esittelemällä sitä ulkomaalaiselle opiskelijalle. Suomalaiset ja paikalliset tavat voivatkin näyttäytyä ihan uudessa valossa!
* Voit harjoitella tai vahvistaa vieraan kielen taitoasi
* Voit opettaa suomen kieltä – tämä se vasta hauskaa onkin!
* Opit uutta vieraasta kulttuurista
* Ehkäpä joku päivä vierailet ystäväsi kotimaassa ja silloin sinulla saattaa olla paikallinen opas jo valmiina

## Ystävien valinta

Yleisesti ottaen ystäväpareja yhdistäessä pyritään huomioimaan yleiset mielenkiinnonkohteet sekä kielitoivomukset yms.

## Hyviä käytäntöjä

Millaisia yhteisiä asioita paikalliset ja suomalaiset ystävät voivat tehdä kansainvälisten opiskelijoiden kanssa riippuu paljolti teistä itsestänne. Opiskelijat toivovat

yleensä saavansa yhteisten hetkien avulla kuvaa siitä, millaista on normaali

paikallinen/suomalainen elämä. Eli tarkoitus ei ole viihdyttää opiskelijoita, vaan ottaa heidät esimerkiksi mukaan arkitoimiin, yhteiseen puuhaan tai harrastuksiin. Voitte keskenään sopia, kuinka usein tapaatte, mitä kieltä tai kieliä käytätte ja mitä yhdessä teette.

## Ehdotuksia toimintaan

* kahvitapaamiset
* jokapäiväiset askareet
* ruuanlaitto
* pelien pelaaminen
* elokuvien katselu
* retket lähimaastoon, laavulle tai mökille
* pilkkiminen, hiihtäminen, luistelu, pulkkailu, pyöräily, tms.
* museokäynnit, jääkiekkomatsivierailut tms.

## Yhteydenpito

Sopikaa yhdessä, mikä on juuri teille se paras tapa olla yhteydessä, olipa se sitten WhatsApp, Telegram, tekstarit, puhelin tai sähköposti. Hyvä käytäntö on myös sopia edellisellä tapaamiskerralla jo valmiiksi seuraava kerta ja suunnitella mitä silloin teette. Lisäksi on hyvä sopia myös, että miten toimitaan, jos sovittua tapaamista ei voidakaan toteuttaa.

## Mitä ystävätoiminta ei ole?

Paikallinen ystävä on nimensä mukaisesti ystävä, jonka kanssa voi yhdessä touhuta. Ystävä voi olla tukena erilaisissa arkipäivän tilanteissa, mutta ystävä ei ole matkatoimisto, pankki, ohjelmatoimisto, taksi tai majatalo. Korkeakouluilla on opiskelijoille tuutorit ja tukipalvelut, joiden puoleen opiskelijan voi ohjata tilanteissa, jossa hän tarvitsee apua.

## Entä jos kaikki ei sujukaan odotetusti?

Niin kuin tavallisessa elämässä, ystävätoiminnassakaan kaikki ei mene välttämättä suunnitelmien mukaan. Jos oma elämäntilanteesi muuttuu, etkä voikaan toimia ystävänä, ilmoita se reilusti kansainväliselle ystävällesi sekä ESN:n ystävätoiminnan koordinaattorille. Voimme yrittää löytää uuden ystävän tilalle.

Toisinaan myös kielitaito puolin ja toisin voi osoittautua haastavaksi. Sitä ei pidä säikähtää vaan kysyä useamman kerran ja varmistaa, että kaikki osapuolet ovat ymmärtäneet asian samalla lailla ka vältytään väärinymmärryksiltä. Nykyään on myös lukuisia sovelluksia ja kääntäjäohjelmia, joita voi hyödyntää kommunikoinnin apuna.

Lapin yliopisto ja Lapin ammattikorkeakoulu toteuttavat ystävätoimintaa yhdessä Erasmus Student Network (ESN) Laplandin kanssa. Käytännön toteutuksesta kaikkinensa vastaa kuitenkin ESN. ESN on voittoa tavoittelematon kansainvälinen opiskelijajärjestö, jonka yhtenä tavoitteena on edustaa kansainvälisiä opiskelijoita sekä edistää kulttuurillista ymmärrystä.

ESN järjestää korkeakoulujen tuella ystävätoiminnan ensi tapaamisen sekä toisen yhteisen tapaamisen. Näistä ilmoitetaan osallistujille aina erikseen.

#

Vastaamme mielellämme, mikäli sinulla on kysyttävää

ESN Lapland

Sanna Sulin

Project Coordinator projects@esnlapland.eu

Emilia Rehn

Trip Coordinator trips@esnlapland.eu